Broj: 711-I-1121-M-99/23-02-12

Zagreb, 7. lipnja 2023.

 **TOMISLAV PAVLEČIĆ**

 **općinski načelnik** **Općine Veliki Grđevac**

**Predmet: mišljenje na zahtjev**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 17. svibnja 2023. pod brojem 711-U-4446-M-99/23-01-25 zaprimilo je zahtjev za mišljenjem koji je podnio Tomislav Pavlečić, općinski načelnik Općine Veliki Grđevac.

U zahtjevu podnositelj navodi da je Općina Veliki Grđevac osnivač dvaju trgovačkih društava u stopostotnom vlasništvu Općine, Komunalnog poduzeća s ukupno dvanaest stalno zaposlenih ljudi i direktorom i četiri sezonska radnika i Poduzeća za distribuciju vode, Vodovod d.o.o. s tri zaposlene osobe i direktorom. Postavlja pitanje je li moguće da dužnost direktora obnaša jedna osoba u oba navedena trgovačka društva, po pola radnog vremena u svakom trgovačkom društvu.

Na daljnji upit Povjerenstva, obveznik navodi da još nemaju predloženu osobu za obnašanje navedenih funkcija u dva trgovačka društva te ukoliko to bude moguće, tek će tad raspisati natječaj za predmetno radno mjesto.

 Povodom navedenog zahtjeva, Povjerenstvo na temelju članka 32. stavka 1. podstavka 3. Zakon o sprječavanju sukoba interesa („Narodne novine“ broj 143/21., u daljnjem tekstu: ZSSI) na 10. sjednici održanoj 7. lipnja 2023. obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

U konkretnom je slučaju Tomislav Pavlečić obveznik ZSSI-a povodom obnašanja dužnosti općinskog načelnika Općine Veliki Grđevac, temeljem članka 3. stavka 1. podstavka 34. ZSSI-a.

Člankom 3. stavkom 1. točkom 40. ZSSI/21-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave. Uvidom u sudski registar Trgovačkog suda u Bjelovaru utvrđeno je da je Općina Veliki Grđevac jedini član trgovačkog društva VELIKI GRĐEVAC društvo za javno-komunalne poslove i usluge s ograničenom odgovornošću , jednako kao i trgovačkog društva VODOVOD d.o.o. za distribuciju pitke vode i odvodnju otpadnih voda.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Također je člankom 8. stavkom 1. ZSSI-a propisano da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Posebno napominjemo kako je Zakonom o vodnim uslugama („Narodne novine“, broj 66/19.) u članku 88. stavku 1. propisano da su se svi postojeći javni isporučitelji vodnih usluga na uslužnom području dužni pripojiti javnom isporučitelju vodnih usluga koji je društvo kapitala, a koje je određeno uredbom iz članka 7. stavka 6. toga Zakona kao društvo preuzimatelj, a društvo preuzimatelj je dužno prihvatiti pripajanje, u roku od šest mjeseci od dana od stupanja na snagu uredbe iz članka 7. stavka 6. toga Zakona.

Člankom 7. stavkom 6. navedenoga Zakona propisano je da Vlada Republike Hrvatske uredbom o uslužnim područjima uspostavlja uslužna područja i određuje njihove granice te da se ista uredba donosi nakon savjetovanja s jedinicama lokalne i područne (regionalne) samouprave i javnim isporučiteljima vodnih usluga.

Temeljem spomenutih odredbi Zakona o vodnim uslugama Vlada Republike Hrvatske je donijela Uredbu o uslužnim područjima koja je stupila na snagu 7. siječnja 2022. i kojom je u članku 6. utvrđen obuhvat uslužnog područja 4 koje, pored ostalog, obuhvaća i Općinu Veliki Grđevac. Istim je člankom propisano da je društvo preuzimatelj na uslužnom području 4 trgovačko društvo Vodne usluge d.o.o., Bjelovar.

Nastavno na prethodno izneseno i navedene odredbe ZSSI-a, Povjerenstvo ukazuje obvezniku da temeljem odredbe članka 18. stavka 1. ZSSI-a, član uprave jednog trgovačkog društva u vlasništvu Općine, koji je obveznik u smislu odredbe članka 3. stavka 1. točke 40. ZSSI-a, ne može istovremeno obnašati dužnost člana uprave drugog trgovačkog društva u vlasništvu Općine, neovisno o djelatnosti koju trgovačka društva obavljaju. U konkretnom slučaju to bi značilo da je obveznik dužan opredijeliti se hoće li obnašati jednu ili drugu dužnost.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku, elektroničkom dostavom
2. Objava na internetskoj stranici Povjerenstva
3. Pismohrana